Apache Struts

Sekolah Menengah Agama Tengku Ampuan Fatimah (singkatan: SMATAF) merupakan sebuah Sekolah Menengah Agama Negeri (SMAN), yang dikelolakan oleh Majlis Ugama dan Adat Resam Melayu Pahang (MUIP) . Ianya terletak di Pekan, Pahang. 

 Sejarah 
Sekolah Menengah Agama Tengku Ampuan Fatimah (SMATAF) merupakan sebuah institusi pendidikan agama perempuan yang bersejarah di negeri Pahang. Sekolah ini ditubuhkan pada tahun 1959 oleh Majlis Ugama Islam dan Adat Resam Melayu Pahang dengan tujuan melahirkan pelajar perempuan yang berilmu dalam bidang agama Islam dan akademik. Penubuhan awal SMATAF bermula di Istana Kuning, Pekan, yang telah dikurniakan oleh KDYMM Sultan Pahang Al-Marhum Sultan Abu Bakar Al-Muadzam Shah. Pada peringkat awal, sekolah ini dikenali sebagai Kuliah Tengku Ampuan Fatimah Pahang, sempena nama permaisuri negeri Pahang ketika itu. Sekolah ini telah dirasmikan secara rasmi pada 1 Februari 1960 oleh KDYMM Sultan Pahang Al-Marhum Sultan Abu Bakar Riayatuddin Al-Muadzam Shah. Pada tahun-tahun awal penubuhannya, SMATAF pernah menerima pelajar lelaki, namun bermula tahun 1985 sekolah ini ditetapkan semula sebagai sekolah khusus untuk pelajar perempuan. Seiring dengan pertambahan bilangan pelajar, pelbagai kemudahan telah dibina seperti asrama, blok bangunan tiga tingkat, surau dan kemudahan sokongan lain dengan bantuan kerajaan negeri dan Yayasan Pahang. Kemuncak perkembangan fizikal sekolah ini ialah pembinaan Kompleks Asrama Puteri Inderapuri yang mula digunakan pada tahun 1998 di tapak Istana Inderapuri yang dikurniakan oleh Sultan Pahang. Hingga ke hari ini, SMATAF terus berperanan sebagai salah sebuah Sekolah Menengah Agama Negeri Pahang yang unggul dalam melahirkan generasi pelajar perempuan berakhlak mulia, berilmu dan berdaya saing selaras dengan tuntutan agama dan pembangunan negara.